Vi brugte mere energi og vedvarende energi i 2016 - Energistyrelsen
Pressemeddelelse • Nov 30, 2017 16:00 CET
Danmarks faktiske energiforbrug steg med 3,0 pct. i 2016 til 743 PJ i forhold til året før. Stigningen kan blandt andet forklares ved, at Danmarks nettoimport af elektricitet var 14,5 pct. mindre end i 2015. Samtidig faldt produktionen af vindkraft med 9,6 pct., da det blæste mindre i 2016. Udviklingen betød, at forbruget af kul og naturgas til elproduktion i 2016 steg med henholdsvis 21,3 pct. og 12,6 pct.
Det korrigerede energiforbrug, der er korrigeret for klimaudsving og brændselsforbrug knyttet til handel med elektricitet, steg med 1,6 pct. i 2016. Udviklingen er båret af en stigning i forbruget af olie, kul og vedvarende energi mm. på henholdsvis 0,2 pct., 5,2 pct. og 3,4 pct., mens naturgasforbruget faldt med 1,3 pct.
Selvom vindkraftproduktionen faldt med 5 PJ i 2016, så steg det samlede faktiske forbrug af vedvarende energi med 4,4 pct. fra 2015 til 2016 til 217 PJ. Det skyldes især en stigning i forbruget af biomasse på 9 PJ - primært båret af en stigning i træpilleforbruget på 7 PJ, hvoraf værkerne står for 5,7 PJ af stigningen.
Produktionen af elektricitet baseret på vedvarende energi udgjorde 53,9 pct. af den indenlandske elforsyning i 2016. Det er et fald på 2,1 procentpoint i forhold til 2015. De største bidrag kom fra vindkraft med 37,5 pct., og biomasse med 12,7 pct.
Andelen af vedvarende energi sat i forhold til det samlede bruttoenergiforbrug er på 29,1 pct. i 2016 i forhold til 28,6 pct. i 2015. Opgjort efter EU’s beregningsmetode udgjorde vedvarende energi ca. 31,3 pct. af energiforbruget i 2016 mod 30,8 pct. i 2015.
Den danske produktion af råolie, naturgas og vedvarende energi m.m. faldt 5,6 pct. i 2016 til 638 PJ. Produktionen af råolie faldt med 10,0 pct., mens produktionen af naturgas faldt 2,2 pct. og produktionen af vedvarende energi faldt med 1,1 pct.
Stigningen i forbruget af kul og andre fossile brændsler i 2016 betød, at de faktiske CO2-udledninger fra energiforbruget steg med 4,4 pct. i 2016 til 36,7 mio. ton. Korrigeret for klimaudsving og brændselsforbrug knyttet til udenrigshandel med elektricitet steg CO2-udledningerne med 1,8 pct. Siden 1990 er de korrigerede CO2-udledninger faldet 34,6 pct.
En foreløbig opgørelse af Danmarks samlede faktiske udledninger af drivhusgasser viser en stigning på 3,2 pct. i 2016. De faktiske udledninger af drivhusgasser er reduceret med 29,1 pct. siden 1990.
Læs Energistatistik 2016.
Specialkonsulent Jane Rusbjerg, tlf: 33 92 68 36, e-mail: jru@ens.dk
Den månedlige og årlige energistatistik
Vedvarende energiStatistik/fremskrivningerEffektivisering & ErhvervForsyningUndergrundKlima og CO2
tfh@enjhgjs.dk